作者:孫光憲
標題:浣溪沙
內容:蓼岸風多橘柚香，江邊一望楚天長，片帆煙際閃孤光。目送徵鴻飛杳杳，思隨流水去茫茫，蘭紅波碧憶瀟湘。桃杏風香簾幕閑，謝家門戶約花關，畫梁幽語燕初還。繡閣數行題了壁，曉屏一枕酒醒山，卻疑身是夢雲間。花漸凋疏不耐風，畫簾垂地晚堂空，墮階縈蘚舞愁紅。膩粉半粘金靨子，殘香猶暖繡燻籠，蕙心無處與人同。攬鏡無言淚欲流，凝情半日懶梳頭，一庭疏雨濕春愁。楊柳只知傷怨別，杏花應信損嬌羞，淚沾魂斷軫離憂。半踏長裾宛約行，晚簾疏處見分明，此時堪恨昧平生。早是銷魂殘燭影，更愁聞著品弦聲，杳無訊息若為情。蘭沐初休曲檻前，暖風遲日洗頭天，濕雲新斂未梳蟬。翠袂半將遮粉臆，寶釵長欲墜香肩，此時模樣不禁憐。風遞殘香出繡簾，團窠金鳳舞襜襜，落花微雨恨相兼。何處去來狂太甚，空推宿酒睡無厭，爭教人不別猜嫌。輕打銀箏墜燕泥，斷絲高罥畫樓西，花冠閑上午牆啼。粉籜半開新竹徑，紅苞盡落舊桃蹊，不堪終日閉深閨。烏帽斜欹倒佩魚，靜街偷步訪仙居，隔牆應認打門初。將見客時微掩斂，得人憐處且生疏，低頭羞問壁邊書。風撼芳菲滿院香，四簾慵卷日初長，鬢雲垂枕響微鍠。春夢未成愁寂寂，佳期難會信茫茫，萬般心，千點淚，碧玉衣裳白玉人，翠眉紅臉小腰身，瑞雲飛雨逐行雲。除卻弄珠兼解佩，便隨西子與東鄰，是誰容易比真真。何事相逢不展眉，苦將情分惡猜疑，眼前行止想應知。半恨半嗔回面處，和嬌和淚泥人時，萬般饒得為憐伊。落絮飛花滿帝城，看看春盡又傷情，歲華頻度想堪驚。風月豈惟今日恨，煙霄終待此身榮，未甘虛老負平生。靜想離愁暗淚零，欲棲雲雨計難成，少年多是薄情人。萬種保持圖永遠，一般模樣負神明，到頭何處問平生。試問於誰分最多，便隨人意轉橫波，縷金衣上小雙鵝。醉後愛稱嬌姐姐，夜來留得好哥哥，不知情事久長麼？葉墜空階折早秋，細煙輕霧鎖妝樓，寸心雙淚慘嬌羞。風月但牽魂夢苦，歲華偏感別離愁，恨和相憶兩難酬。月淡風和畫閣深，露桃煙柳影相侵，斂眉凝緒夜沉沉。長有夢魂迷別浦，豈無春病入離心，少年何處戀虛襟。自入春來月夜稀，今宵蟾彩倍凝輝，強開襟抱出簾帷。齧指暗思花下約，憑闌羞睹淚痕衣，薄情狂蕩幾時歸？十五年來錦岸遊，未曾行處不風流，好花長與萬金酬。滿眼利名渾信運，一生狂蕩恐難休，且陪煙月醉紅樓。